|  |
| --- |
| PATVIRTINTA |
| Klaipėdos miesto savivaldybės |
| tarybos   2014-12-09 d. |
| sprendimu Nr.  T2-322 |

**KLAIPĖDOS MIESTO SAVIVALDYBĖS 2015 M. SOCIALINIŲ PASLAUGŲ PLANAS**

**I SKYRIUS**

**ĮVADAS**

**1.** **Bendra informacija.**

Lietuvos Respublikos socialinių paslaugų įstatymas socialinių paslaugų teikimo mastui ir rūšims pagal gyventojų poreikius nustatyti įpareigoja savivaldybes kasmet sudaryti ir tvirtinti socialinių paslaugų planą. Socialinių paslaugų planas sudaromas vadovaujantis Lietuvos Respublikos Vyriausybės 2006 m. lapkričio 15 d. nutarimu Nr. 1132 „Dėl Socialinių paslaugų metodikos patvirtinimo“ patvirtinta Socialinių paslaugų planavimo metodika ir Lietuvos Respublikos socialinės apsaugos ir darbo ministro 2007 m. balandžio 12 d. įsakymu Nr. A1-104 „Dėl Socialinių paslaugų plano formos ir Socialinių paslaugų efektyvumo vertinimo kriterijų patvirtinimo“.

Klaipėdos miesto savivaldybės 2015 m. socialinių paslaugų planas (toliau – Socialinių paslaugų planas) parengtas atsižvelgiant į Klaipėdos miesto savivaldybės 2013–2020 metų strateginį plėtros planą ir rengiamas pagal Klaipėdos miesto savivaldybės 2015–2017 metų programas.

**2. Socialinių paslaugų teikimo ir plėtros tikslai.**

Socialinių paslaugų teikimo tikslas – sudaryti sąlygas asmeniui (šeimai) ugdyti ar stiprinti gebėjimus ir galimybes spręsti savo socialines problemas, palaikyti socialinius ryšius su visuomene, taip pat padėti įveikti socialinę atskirtį. Socialinės paslaugos teikiamos siekiant užkirsti kelią asmens, šeimos, bendruomenės socialinėms problemoms kilti, taip pat visuomenės socialiniam saugumui užtikrinti.

Socialinių paslaugų teikimo ir plėtros tikslai Klaipėdos mieste atitinka Klaipėdos miesto savivaldybės 2013–2020 metų strateginio plėtros plano 1 prioriteto „Sveika, sumani ir saugi bendruomenė“ 1.3 tikslą „Gerinti socialinių paslaugų kokybę, didinti jų įvairovę ir prieinamumą miesto gyventojams“ ir šiam tikslui įgyvendinti keliamus uždavinius:

- didinti bendrųjų socialinių paslaugų įvairovę ir aprėptį;

- didinti socialinės priežiūros paslaugų aprėptį ir prieinamumą;

- didinti socialinės globos paslaugų aprėptį ir prieinamumą;

- didinti socialinės paramos tikslingumą, prieinamumą, administravimo kokybę bei efektyvumą.

**3.** **Socialinių paslaugų plano rengėjai.**

Socialinių paslaugų plano rengėjas – Klaipėdos miesto savivaldybės administracijos Socialinių reikalų departamento Socialinės paramos skyrius (toliau – Socialinės paramos skyrius).

**II SKYRIUS**

**BŪKLĖS ANALIZĖ**

**4. Savivaldybės socialinės ekonominės ir demografinės situacijos įvertinimas.**

**4.1. Vidutinis metinis gyventojų skaičius ir sudėtis (2014 m. I pusmečio duomenys)**:

|  |  |  |
| --- | --- | --- |
| Eil. Nr. | Rodiklis | Gyventojų (šeimų) skaičius |
| 1. | Gyventojų skaičius  | 157 350 |
|  | iš jų: |  |
| 1.1. | mieste  | 157 350 |
| 1.2. | kaime |  |
| 2. | Iš bendro gyventojų skaičiaus: |  |
| 2.1. | pensinio amžiaus gyventojai  |  34 786  |
| 2.2. | suaugę asmenys su negalia (kuriems neįgalumas nustatytas nuo 2006-01-01) | 7691 |
| 2.3. | vaikai (2013 m. pab.) | 29 914 |
| 2.4. | vaikai su negalia (kuriems neįgalumas nustatytas nuo 2006-01-01) |  698 |
| 2.5. | socialinės rizikos vaikai | 123 |
| 3. | Socialinės rizikos šeimos  | 312 |
| 4. | Vaikų skaičius socialinės rizikos šeimose  | 581 |

**4.2. Gyventojų socialinių paslaugų poreikius sąlygojantys veiksniai.**

Klaipėdos mieste pagrindinė socialinių paslaugų organizatorė yra savivaldybė, o socialines paslaugas teikia biudžetinės ir viešosios įstaigos, nevyriausybinės organizacijos. Rinkos ekonomikos sąlygos išryškino žmonių grupes, kurioms socialinės paslaugos tapo itin svarbios. Tai socialinės rizikos šeimos, vaikai su negalia ir jų šeimos, likę be tėvų globos vaikai, suaugę asmenys su negalia ir jų šeimos, senyvo amžiaus asmenys ir jų šeimos, socialinės rizikos suaugę asmenys ir jų šeimos, vaikus globojančios šeimos, kiti asmenys ir šeimos. Jiems Klaipėdos mieste yra teikiamos:

***bendrosios socialinės paslaugos*** (informavimas; konsultavimas; tarpininkavimas ir atstovavimas; maitinimo organizavimas; aprūpinimas būtiniausiais drabužiais ir avalyne; transporto organizavimas; sociokultūrinės paslaugos; asmeninės higienos ir priežiūros paslaugų organizavimas; lydėjimas; kitos bendrosios socialinės paslaugos);

***specialiosios socialinės paslaugos***, kurios skirstomos į socialinę priežiūrą (pagalba į namus; socialinių įgūdžių ugdymas ir palaikymas; laikinas apnakvindinimas; intensyvi krizių įveikimo pagalba, psichosocialinė pagalba, apgyvendinimas nakvynės namuose ir krizių centre) ir socialinę globą (dienos socialinė globa; trumpalaikė socialinė globa; ilgalaikė socialinė globa).

Kaip ir kitų šalies savivaldybių, Klaipėdos miesto savivaldybės gyventojų socialinių paslaugų poreikius sąlygoja panašūs veiksniai:

- ***Visuomenės senėjimas****.* Lietuvoje, kaip ir kitose Europos Sąjungos valstybėse narėse, kasmet vis didesnę dalį sudaro pagyvenę, tai yra 60 metų ir vyresni žmonės. Statistikos departamento duomenimis, Klaipėdos miesto savivaldybėje 2014 m. tokių žmonių buvo 34 786, tai sudaro 22,1 procento visų savivaldybės gyventojų. 8682 senyvo amžiaus asmenims yra nustatytas specialiųjų poreikių lygis. Senyvo amžiaus asmenims dažniausiai reikalinga pagalba į namus ir socialinė globa.

- ***Negalia*.** Klaipėdos mieste gyvena 7691 darbingo amžiaus asmenys ir 698 vaikai su negalia (nuo 2006-01-01 iki 2014-06-30). Tai sudaro 5,3 procento visų savivaldybės gyventojų. Neįgaliems asmenims dažniausiai reikalinga pagalba į namus, dienos socialinė globa asmens namuose ar institucijoje ir apgyvendinimas globos namuose.

- ***Alkoholio, narkotinių, psichotropinių ir kitų medžiagų vartojimas bei psichologinė, fizinė ar seksualinė prievarta.*** Šie veiksniai lemia vaikų, suaugusių asmenų ir šeimų priskyrimą socialinės rizikos grupei.

Klaipėdos miesto savivaldybės administracijos Socialinių reikalų departamento Vaiko teisių apsaugos skyrius tvarko apskaitą šeimų, kurios įrašomos į socialinės rizikos šeimų apskaitą. Pagrindinės priežastys, dėl kurių šeimos įrašomos į socialinės rizikos šeimų apskaitą, yra girtavimas, psichotropinių medžiagų vartojimas, socialinių įgūdžių stoka, negebėjimas rūpintis vaiku, psichologinė, fizinė ar seksualinė prievarta prieš vaikus. Socialinėmis paslaugomis (socialinių įgūdžių ugdymas, intensyvi krizių įveikimo pagalba, psichosocialinė pagalba, apgyvendinimas krizių centre ir kitos) galima sumažinti neigiamas socialinių problemų pasekmes.

- ***Nedarbas.*** Nedarbas siejamas su asmens ir jo šeimos negebėjimu apsirūpinti pirmo būtinumo prekėmis (maistas, drabužiai), apmokėti būsto, komunalines paslaugas, už vaikų ir (ar) savo mokslą. Finansinis nepajėgumas yra susijęs su sveikatos draudimo nebuvimu, negalėjimu apsidrausti nuo nelaimių. Čia gali padėti tarpininkavimo ir atstovavimo, maitinimo, aprūpinimo drabužiais ir kitos bendrosios socialinės paslaugos.

**4.3. Kiti rodikliai.**

Statistikos departamento duomenimis, 2014 m. pradžioje Lietuvoje gyveno 2 mln. 944 tūkst. 459 gyventojai. Klaipėdos miesto, kaip ir visos Lietuvos, gyventojų skaičius ir toliau mažėja:

**Gyventojų skaičius Klaipėdos miesto savivaldybėje** (metų pradžioje)

|   | **2012** | **2013** | **2014** |
| --- | --- | --- | --- |
| Klaipėdos miesto sav. | 160 142 | 158 541 | 157 350 |

Didelę reikšmę Klaipėdos miesto savivaldybės socialiniam sektoriui turi gyventojų užimtumas ir bedarbystė. Klaipėdos teritorinės darbo biržos duomenimis, 2014 m. rugpjūčio 1 d. Lietuvoje buvo 159,4 tūkst. bedarbių, arba 8,8 proc. šalies darbingo amžiaus gyventojų, Klaipėdos teritorinėje darbo biržoje buvo įregistruota 14 tūkst. bedarbių, nedarbas siekė 6,9 proc.

**5. Esamos socialinių paslaugų infrastruktūros savivaldybėje analizė**

|  |  |  |  |  |
| --- | --- | --- | --- | --- |
| Eil. Nr. | Socialinių paslaugų įstaigos tipas pagal žmonių socialines grupes[[1]](#footnote-1) | Socialinių paslaugų įstaigos pavadinimas | Pavaldumas[[2]](#footnote-2) | Vietų (gavėjų[[3]](#footnote-3)) skaičius |
| iš viso | iš jų finan-suojamų savival-dybės |
| 1. | Socialinės globos namai  | Biudžetinė įstaiga Klaipėdos miesto globos namai (senų ir suaugusių asmenų su negalia socialinės globos namai) | Klaipėdos miesto savivaldybė | 82 | 82 |
| VšĮ Telšių vyskupijos Caritas Klaipėdos regiono globos namai (senų žmonių socialinės globos namai) | Religinė bendruomenė | 34 | 26 |
| VšĮ „Gyvenimo namai“ (socialinės globos namai asmenims su psichikos sutrikimais) | NVO | 9 | 8 |
| Biudžetinė įstaiga Klaipėdos miesto šeimos ir vaiko gerovės centras | Klaipėdos miesto savivaldybė | 12 | 12 |
| Klaipėdos vaikų globos namai „Rytas“ (vaikų socialinės globos namai) | Klaipėdos miesto savivaldybė |  66  | 54 |
| Klaipėdos vaikų globos namai „Smiltelė“ (vaikų socialinės globos namai) | Klaipėdos miesto savivaldybė | 50 | 45 |
| Klaipėdos vaikų globos namai „Danė“ (vaikų socialinės globos namai) | Klaipėdos miesto savivaldybė | 26  | 22 |
| 2. | Šeimynos |  |  | - | - |
| 3. | Laikino gyvenimo namai  | Biudžetinė įstaiga Klaipėdos miesto nakvynės namai (apgyvendinimo Nakvynės namuose paslauga) | Klaipėdos miesto savivaldybė | 122 | 122 |
| BĮ Klaipėdos miesto šeimos ir vaiko gerovės centras (apgyvendinimo krizių centre paslauga) | Klaipėdos miesto savivaldybė | 16 | 16 |
| 4. | Dienos socialinės globos centrai | Biudžetinė įstaiga Neįgaliųjų centras „Klaipėdos lakštutė“ (dienos socialinės globos centras asmenims su negalia) | Klaipėdos miesto savivaldybė | 50(nuo 2015- 01-01 bus 70) | 50 |
| Klaipėdos specialioji mokykla-daugiafunkcis centras „Svetliačiok“ (vaikų su negalia dienos socialinės globos centras) | NVO | 45 | 45 |
| VšĮ Dienos centras „Kelias kartu“ (vaikų su negalia dienos socialinės globos centras) | NVO | 10 | 10 |
| Klaipėdos specialioji mokykla- daugiafunkcis centras „Svetliačiok“ (dienos socialinės globos centras asmenims su negalia) | NVO | 23 | 23 |
| Viešoji įstaiga Respublikinė Klaipėdos ligoninė (dienos socialinės globos centras asmenims su negalia) | Sveikatos apsaugos ministerija | 25 | 12 |
| BĮ Klaipėdos miesto socialinės paramos centras (dienos globa asmens namuose) | Klaipėdos miesto savivaldybė | 35\* | 21\* |
| Biudžetinė įstaiga Neįgaliųjų centras „Klaipėdos lakštutė“ (dienos globa asmens namuose) | Klaipėdos miesto savivaldybė | 55\* | 28\*  |
| 5. | Savarankiško gyvenimo namai  |  |  | - | - |
| 6. | Socialinės priežiūros centrai  | Biudžetinė įstaiga Klaipėdos miesto nakvynės namai (teikia  laikino apnakvindinimo paslaugas) | Klaipėdos miesto savivaldybė | 52 | 52 |
| Labdaros ir paramos fondas Dvasinės pagalbos jaunimui centras (socialinės rizikos vaikams ir socialinės rizikos šeimų vaikams) | NVO | 20 | 20 |
| Labdaros ir paramos fondas „Dienvidis“ (socialinės rizikos vaikams ir socialinės rizikos šeimų vaikams) | NVO | 14 | 14 |
| Biudžetinė įstaiga Klaipėdos miesto šeimos ir vaiko gerovės centras (krizių ir dienos centras vaikams) | Klaipėdos miesto savivaldybė | 52 | 52 |
| VšĮ Klaipėdos socialinės ir psichologinės pagalbos centras (psichosocialinės paslaugos moterims, vyrams, vaikams) | NVO | 38\* | - |
| Biudžetinė įstaiga Klaipėdos miesto šeimos ir vaiko gerovės centras (psichosocialinės paslaugos moterims) | Klaipėdos miesto savivaldybė | 38\* | 38\* |
| 7. | Bendruomeni-nės įstaigos |  |  |  |  |
| 8. | Kitos socialinių paslaugų įstaigos (pagalbos į namus tarnyba, socialinių paslaugų centras ir kt.) | Biudžetinė įstaiga Klaipėdos miesto socialinės paramos centras: | Klaipėdos miesto savivaldybė |  |  |
| - pagalba į namus | 204\* | 204\* |
| - transporto paslaugos | 42\* | 42\* |
| - lydėjimas | 25\* | 25\* |
| -aprūpinimas būtiniausiais drabužiais ir avalyne |  | 46\* | - |
| -informavimas |  | 429\* | 429\* |
| -konsultavimas |  | 191\* | 191\* |
| -tarpininkavimas, atstovavimas |  | 42\* | 42\* |
| -sociokultūrinės paslaugos |  | 142\* | 142\* |
| Biudžetinė įstaiga Neįgaliųjų centras „Klaipėdos lakštutė“ (pagalba į namus) | Klaipėdos miesto savivaldybė | 34\* | 34\* |
| Biudžetinė įstaiga Klaipėdos miesto šeimos ir vaiko gerovės centras (socialinių įgūdžių ugdymas ir palaikymas namuose) | Klaipėdos miesto savivaldybė | 306\* | 306\* |
|  |  | Labdaros ir paramos fondas „Maisto bankas“ (maitinimas) | NVO | 200\* | 200\* |
|  |  | Šv. Kazimiero parapijos Caritas (maitinimas) | Religinė bendruomenė | 80\* | 80\* |

\* Vidutinis gavėjų skaičius per mėnesį

**5.1. Socialinių paslaugų infrastruktūros išsidėstymas ir socialinių paslaugų teikimo savivaldybėje pakankamumo lygis.**

Socialines paslaugas administruoja Socialinės paramos skyrius, o teikia Klaipėdos miesto savivaldybės įsteigtos socialinių paslaugų įstaigos, organizacijos, iš kurių perkamos socialinės paslaugos, įstaigos, su kuriomis sudaromos lėšų kompensavimo už suteiktas paslaugas sutartys, ir nevyriausybinės organizacijos, kurių projektai iš dalies finansuojami iš savivaldybės biudžeto lėšų:

**Biudžetinė įstaiga Klaipėdos miesto šeimos ir vaiko gerovės centras** įkurtas Klaipėdos miesto centrinėje dalyje – Tomo g. 22 / Turgaus g. 15, kur teikiamos socialinių įgūdžių ugdymo ir palaikymo paslaugos socialinės rizikos šeimoms. Trumpalaikės socialinės globos, krizių įveikimo paslaugos 24 vaikams bei socialinių įgūdžių ugdymo 40 vaikų dienos centre teikiamos Debreceno g. 48. Užtikrintas susisiekimas visuomeniniu miesto transportu. Apgyvendinimo krizių centre ir psichosocialines paslaugas moterims ir motinoms su vaikais, patyrusioms smurtą šeimoje ar nukentėjusioms nuo prostitucijos ar prekybos žmonėmis (18 vietų), teikiamos Taikos pr. 76A. Ši paslaugų teikimo vieta taip pat užtikrina gerą susisiekimą.

Įstaigoje tęsiamas būsimų globėjų rengimas pagal PRIDE programą, vykdoma globos priežiūra bei naujų globėjų, norinčių globoti vaikus, paieška. Organizuojami tėvystės įgūdžių tobulinimo užsiėmimai. Pasikeitus norminiams teisės aktams, reglamentuojantiems socialinių paslaugų teikimą, nuo 2014 m. pabaigos Klaipėdos miesto šeimos ir vaiko gerovės centras pradės teikti pagalbos globėjams (rūpintojams) ir įvaikintojams, susietiems ir nesusietiems su globojamu (rūpinamu) vaiku giminystės ryšiais, paslaugas, iki šiol tokios paslaugos buvo teikiamos tik nesusietiems su globojamu vaiku giminystės ryšiais globėjams (rūpintojams).

**Biudžetinėje įstaigoje Klaipėdos miesto nakvynės namuose** 122 asmenims teikiamos apgyvendinimo nakvynės namuose ir 52 asmenims – laikino apnakvindinimo paslaugos. Įstaiga (Viršutinė g. 21) yra įsikūrusi Klaipėdos miesto centrinėje dalyje, o įstaigos padalinys (Šilutės pl. 8) yra šiaurės rytinėje miesto dalyje. Paslaugos teikiamos senyvo ir darbingo amžiaus asmenims, kurie socialiai atskirti ir elgetauja, valkatauja, yra iš dalies ar visiškai netekę gebėjimų savarankiškai rūpintis asmeniniu gyvenimu, neturi gyvenamosios vietos. Šiltuoju metų laiku įstaiga gali apgyvendinti visus besikreipiančius asmenis, žiemos metu susidaro nedidelė norinčių apsigyventi nakvynės namuose eilė.

**Biudžetinėje įstaigoje Neįgaliųjų centre „Klaipėdos lakštutė“** (Lakštučių g. 6) teikiamos dienos socialinės globos paslaugos institucijoje ir namuose asmenims, turintiems psichikos ir elgesio sutrikimų, bei pagalba į namus. Įstaiga įsikūrusi pietvakarinėje miesto dalyje. Įstaigos klientams, gaunantiems socialinės globos paslaugas, teikiama transporto paslauga. Įstaigoje dienos socialinės globos paslaugos teikiamos 45 klientams. 2014 m. pabaigoje eilėje laukė 26 asmenys. Nuo 2014 m. lapkričio mėnesio įstaiga šias paslaugas teiks ir adresu Panevėžio g. 2, 40 vietų dienos centre. Nuo 2015 m. sausio 1 d. dienos socialinė globa institucijoje bus teikiama 70 asmenų. Pagalba į namus teikiama 34 asmenims, 2014 m. pabaigoje eilėje laukė 10 asmenų. Dienos socialinė globa asmens namuose vidutiniškai per mėnesį teikiama 50 asmenų su sunkia negalia dėl psichikos ir elgesio sutrikimų, eilėje laukia 20 asmenų. 2014-04-03 Socialinių paslaugų priežiūros departamentas prie Socialinės apsaugos ir darbo ministerijos suteikė Socialinės globos suaugusiems asmenims su negalia ar senyvo amžiaus asmenims namuose ir institucinės socialinės globos (dienos) suaugusiems asmenims su negalia licencijas.

**Biudžetinė įstaiga Klaipėdos miesto socialinės paramos** **centras** (Taikos pr. 76) teikia socialinės pagalbos į namus paslaugas vidutiniškai per mėnesį 204 fizinę negalią turintiems asmenims. 2014 m. pabaigoje eilėje laukė 52 asmenys.

 Įstaiga teikia ir transporto paslaugas, per mėnesį vidutiniškai ši paslauga teikiama 42 asmenims. Dienos socialinės globos paslaugas asmens namuose asmenims su sunkia fizine negalia vidutiniškai per mėnesį buvo teikiamos 41 asmeniui, eilėje laukė 8 asmenys. Taip pat teikiamos vidutiniškai per mėnesį 142 asmenims sociokultūrinės, 25 asmenims lydėjimo, 42 asmenims tarpininkavimo ir atstovavimo paslaugos, 429 asmenims informavimo, 191 asmeniui konsultavimo paslaugos. Įstaiga Klaipėdos miesto neįgaliesiems išduoda neįgaliųjų kompensacinės technikos priemones, per mėnesį vidutiniškai išduodama 71 asmeniui, eilėje laukia 356 asmenys. Įstaigos adresas – Taikos pr. 76 (pietinėje miesto dalyje). Susisiekimas visuomeniniu transportu puikus, į įstaigą galima atvykti iš bet kurios miesto dalies. 2014-10-16 Socialinių paslaugų priežiūros departamentas prie Socialinės apsaugos ir darbo ministerijos suteikė Socialinės globos suaugusiems asmenims su negalia ar senyvo amžiaus asmenims namuose licenciją.

**Klaipėdos vaikų globos namai „Smiltelė“** (Smiltelės g. 14) yra pietinėje miesto dalyje, lengvai pasiekiama visuomeniniu transportu. Atsižvelgiant į vaikų mažėjimą vaikų globos namuose, nuo 2014 m. sausio 1 d. vietų skaičius įstaigoje mažinamas nuo 60 iki 50 vietų. 2014 m. pabaigoje globos namuose gyveno 45 vaikai.

**Klaipėdos vaikų globos namai „Rytas“** (Taikos pr. 68) yra pietinėje miesto dalyje, lengvai pasiekiama visuomeniniu transportu. Įstaigos vietų skaičius – 66, paslauga teikiama likusiems be tėvų globos vaikams, tarp jų ir vaikams su negalia. 2014 m. pabaigoje globos namuose gyveno 55 vaikai.

**Klaipėdos vaikų globos namai „Danė“** (Kretingos g. 44) yra šiaurinėje miesto dalyje, lengvai pasiekiami visuomeniniu transportu. Atsižvelgiant į tai, kad šioje įstaigoje 2013–2015 m. atliekami remonto darbai, įgyvendinant projektus (dėl dienos centrų steigimo išsamiau – 14 psl.), į šiuos globos namus vaikai nebesiunčiami, todėl nuo 2014-01-01 yra 26 vietos. Vaikų globos namuose paslauga teikiama likusiems be tėvų globos vaikams, tarp jų ir vaikams su negalia. 2014 m. pabaigoje globos namuose gyveno 22 vaikai. Nuo 2015 m. balandžio 1 d. vietų skaičius bus 39.

2014 m. Klaipėdos vaikų globos namams „Danė“, „Rytas“ ir „Smiltelė“ Socialinių paslaugų priežiūros departamentas prie Lietuvos Respublikos socialinės apsaugos ir darbo ministerijos išdavė licenciją „Institucinė socialinė globa (ilgalaikė, trumpalaikė) likusiems be tėvų globos vaikams, socialinės rizikos vaikams“.

**Biudžetinėje įstaigoje Klaipėdos miesto globos namuose** 82 senyvo amžiaus asmenims ir suaugusiems asmenims su negalia ir su sunkia negalia teikiamos trumpalaikės ir ilgalaikės socialinės globos paslaugos. Įstaiga įsikūrusi pietvakarinėje miesto dalyje (Žalgirio g. 3A). Kadangi įstaiga yra mieste, tai bet kuris asmuo ar įstaigos gyventojas gali lengvai visuomeniniu transportu pasiekti įstaigą ar bet kurią miesto dalį. Norinčių gauti ilgalaikę socialinę globą ir apsigyventi įstaigoje visuomet yra daugiau nei galimybė ją suteikti. 2014 m. pabaigoje eilėje į Klaipėdos miesto globos namus buvo įrašyti 62 asmenys, per metus šiuose globos namuose apgyvendinama apie 14 asmenų. 2013 m. šiai įstaigai Socialinių paslaugų priežiūros departamentas prie Lietuvos Respublikos socialinės apsaugos ir darbo ministerijos išdavė licencijas: „Institucinė socialinė globa (ilgalaikė, trumpalaikė) suaugusiems asmenims su negalia“ ir „Institucinė socialinė globa (ilgalaikė, trumpalaikė) senyvo amžiaus asmenims“.

**Su viešąja įstaiga „Gyvenimo namai“** (Žardininkų g. 1-47) savivaldybė sudaro sutartis dėl ilgalaikės socialinės globos kompensavimo suaugusiems asmenims su sunkia negalia. Įstaiga yra pietinėje miesto dalyje. Paslauga teikiama 8 asmenims.

Su **VšĮ Telšių vyskupijos Caritas Klaipėdos regiono globos namais** (Taikos pr. 29A) savivaldybė sudaro sutartis dėl ilgalaikės socialinės globos kompensavimo suaugusiems asmenims ir senyvo amžiaus asmenims su sunkia negalia. Paslauga teikiama 22 asmenims.

**Klaipėdos miesto gyventojai, esant jų pageidavimui, siunčiami ir į Lietuvos Respublikos socialinės apsaugos ir darbo ministerijai, kitoms savivaldybėms pavaldžias globos įstaigas bei nevyriausybines organizacijas** (Stonaičių Plungės rajone, Dūseikių Telšių rajone, Skemų Rokiškio rajone, Viliaus Gaigalaičio Klaipėdos rajone, Strėvininkų Kaišiadorių rajone, Aknystos Anykščių rajone, „Senjorų Eldoradas“ Šilutės rajone, Macikų Šilutės rajone, Padvarių Kretingos rajone, Pabėgėlių centras Jonavos rajone, Prienų globos namai, Dienos veiklos centro Salantų padalinys, Ilguvos Šakių rajone), 2014 m. šiose globos įstaigose paslaugas gavo 256 Klaipėdos miesto gyventojai. 2014 metais į Padvarių (6) ir Macikų (3) socialinės globos namus laukė 9 asmenys su psichikos sutrikimais ir 16 asmenų su fizine negalia į Viliaus Gaigalaičio globos namus.

1 vaikui su negalia teikiama ilgalaikė socialinė globa Vilijampolės globos namuose Kaune.

**Lietuvos Respublikos viešųjų pirkimų įstatymo nustatyta tvarka perkamos šios socialinės paslaugos:**

VšĮ Klaipėdos apskrities ligoninėje teikiamos dienos socialinės globos paslaugos asmenims su psichine negalia. Įstaiga yra miesto centre (Bangų g. 6A). Klientams nesudėtinga pasiekti įstaigą visuomeniniu transportu. Nuo 2014-05-02 iki 2015-08-31 ši paslauga perkama iš viešosios įstaigos Respublikinės Klaipėdos ligoninės ir Klaipėdos specialiosios mokyklos-daugiafunkcio centro „Svetliačiok“ pagal jų jungtinę paslaugos teikimo sutartį. Paslaugos perkamos 35 asmenims.

Klaipėdos specialiojoje mokykloje-daugiafunkciame centre „Svetliačiok“ (Baltijos pr. 49) teikiamos dienos socialinės globos paslaugos vaikams su negalia, vaikams su sunkia negalia ir suaugusiems asmenims su sunkia negalia. Įstaiga įsikūrusi pietinėje miesto dalyje. Klientams nesudėtinga pasiekti įstaigą visuomeniniu transportu. Įstaiga savo klientams teikia ir transporto paslaugas. Iš įstaigos nuo 2014-01-01 iki 2016-12-31 perkamos paslaugos 45 neįgaliems vaikams, nuo 2015-01-01 iki 2015-12-31 – 13 suaugusių asmenų su sunkia negalia.

Dienos socialinės priežiūros paslaugos (socialinių įgūdžių ugdymas ir palaikymas) vaikams iš socialinės rizikos šeimų ir socialinės rizikos vaikams perkamos iš labdaros ir paramos fondo Dvasinės pagalbos jaunimui centro, įsikūrusio Darželio g. 11, pietinėje miesto dalyje, – 20 vietų, ir iš labdaros ir paramos fondo „Dienvidis“, įsikūrusio Žilvičių g. 22, šiaurinėje miesto dalyje, – 14 vietų. 2014 m. organizavus viešųjų pirkimų konkursą šių paslaugų pirkimas tęsiamas iš tų pačių įstaigų, ta pačia apimtimi. Per 2014 m. pirmąjį pusmetį paslauga suteikta 49 vaikams.

 2014 m. organizavus viešųjų pirkimų konkursą dienos socialinės globos paslaugos vaikams su sunkia negalia perkamos 10 vaikų iš VšĮ Dienos centro „Kelias kartu“ (Panevėžio g. 2).

**Iš savivaldybės biudžeto lėšų iš dalies remiami nevyriausybinių organizacijų socialiniai projektai:**

Klaipėdos šv. Kazimiero parapijos Caritas (Kretingos g. 40) teikia nemokamo maitinimo paslaugas socialinės rizikos asmenims, dalija maisto produktus skurdžiai gyvenantiems asmenims.

Lietuvos sutrikusio intelekto žmonių globos bendrija „Viltis“, Klaipėdos specialioji mokykla-daugiafunkcis centras „Svetliačiok“ (Baltijos pr. 49) ir VšĮ „Kelias kartu“ (Panevėžio g. 2) organizuoja vasaros stovyklas neįgaliems vaikams ir jų šeimoms.

Labdaros ir paramos fondas „Maisto bankas“ (Minijos g. 130) organizuoja paramą maistu Klaipėdos miesto skurstantiems gyventojams.

Klaipėdos Marijos Taikos Karalienės parapijos Caritas (Taikos pr. 29A) teikia psichosocialinę pagalbą prekybos žmonėmis aukoms bei socialinę pagalbą neįgaliems, senyvo amžiaus asmenims.

VšĮ „Likimo laiptai“ (Kalnupės g. 25-2), Klaipėdos apskrities išsėtine skleroze sergančiųjų ligonių draugija (Liepojos pl. 45), Klaipėdos krašto Alzheimerio ligos klubas „Atmena“ (Galinio Pylimo g. 3) bei Lietuvos Raudonojo Kryžiaus draugijos Klaipėdos miesto skyrius (Taikos pr. 107), Klaipėdos miesto glaukoma sergančių žmonių klubas (Taikos pr. 46), VšĮ „Trečiasis amžius“ (Sportininkų g. 21-38), Lietuvos sutrikusio intelekto žmonių globos bendrija „Klaipėdos viltis“ (Smiltelės g. 22) teikia paslaugas neįgaliems, senyvo amžiau asmenims.

VšĮ „Būties jaukuma“ (Žvejų g. 2-502), labdaros ir paramos fondas „Dienvidis“ (Žilvyčių g. 22), labdaros ir paramos fondas Dvasinės pagalbos jaunimui centras (Darželio g. 11) teikia socialines paslaugas vaikams iš socialinės rizikos šeimų.

VšĮ Klaipėdos socialinės ir psichologinės pagalbos centras (Smilčių g. 6) organizuoja ir veda mokymus būsimiems savanoriams „Pagalbos moterims linijoje“, savanoriai teikia emocinę pagalbą telefonu bei prisideda prie tolerancijos smurtui mažinimo, pagalbos galimybių viešinimo žmonėms, išgyvenantiems krizę.

Paramos fondas „Jaunimo linija“ (Pylimo g. 4) rengia savanorius, kurie vykdo savižudybių prevenciją.

Baptistų labdaros ir paramos fondas „Nikopolis“ (Smiltelės g. 6A) teikia socialines paslaugas suaugusiems socialinės rizikos asmenims, turintiems priklausomybę alkoholiui, narkotikams.

Afganistano karo veteranų organizacija Klaipėdoje „Miražas“ organizuoja Klaipėdos miesto Afganistano karo veteranų integraciją.

**2014 m. Klaipėdos miesto savivaldybėje buvo vykdomas socialinės reabilitacijos paslaugų neįgaliesiems bendruomenėje projektų finansavimas iš valstybės ir savivaldybės biudžetų lėšų, finansuota 20 projektų.**

Neįgaliųjų socialinių ir savarankiško gyvenimo įgūdžių ugdymo, palaikymo ar atkūrimo, asmeninio asistento, užimtumo, meninių bei kitų gebėjimų lavinimo paslaugas teikė: Klaipėdos miesto neįgaliųjų draugija (J. Zauerveino g. 12A), VšĮ Klaipėdos ir Telšių regionų aklųjų centras (Šviesos g. 3), VšĮ Klaipėdos kurčiųjų reabilitacijos centras (Šermukšnių g. 25), Klaipėdos sutrikusios psichikos žmonių globos bendrija (Galinio Pylimo g. 3B), VšĮ „Likimo laiptai“ (Kalnupės g. 25-2), Lietuvos asociacija „Gyvastis“ (Nidos g. 3), Lietuvos Raudonojo Kryžiaus draugijos Klaipėdos skyrius (Taikos pr. 107), OHLB „Kraujas“ (Liepų g. 49), Klaipėdos miesto bendrija „Artritas“ (Naikupės g. 8-1), Lietuvos neįgaliųjų draugija (J. Zauerveino g. 12A), Lietuvos sutrikusio intelekto žmonių globos bendrija „Klaipėdos viltis“ (Smiltelės g. 22), VšĮ Klaipėdos specialioji mokykla-daugiafunkcis centras „Svetliačiok“ (Baltijos pr. 49), Lietuvos specialiosios kūrybos draugija „Guboja“ (Baltijos pr. 31), VšĮ Ankstyvosios intervencijos centras (Dragūnų g. 6‑49), VšĮ „Nacionalinis socialinės integracijos institutas“ (Gedimino pr. 21, Vilnius), VšĮ Dienos centras „Kelias kartu“ (Kopų g. 8B-3), Klaipėdos regiono moterų informacijos centras (Taikos pr. 76).

Sportinių gebėjimų lavinimo sporto būreliuose, klubuose paslaugas teikė: Klaipėdos miesto invalidų sporto klubas „Pamarys“ (Šviesos g. 3), Klaipėdos kurčiųjų sporto klubas „Šermukšnis“ (Šermukšnių g. 25), Klaipėdos miesto žmonių su fizine negalia sporto klubas „Žuvėdra“ (Sportininkų g. 5-1), visuomeninė organizacija sporto klubas „Šansas“ (Baltijos pr. 18A).

**Klaipėdos mieste veikia ir kitos socialinėje srityje dirbančios nevyriausybinės organizacijos, kurios 2014 m. nebuvo finansuojamos iš savivaldybės biudžeto:**

Klaipėdos Marijos Taikos Karalienės parapijos Caritas (Taikos pr. 29A) teikia pagalbą į namus, pagalbą esant krizinei situacijai, kompensacinę techniką, aprūpina būtiniausiais drabužiais ir avalyne;

Klaipėdos miesto evangelikų-liuteronų labdaros ir kultūros draugija „Sandora“ (Turgaus g. 35) teikia nemokamą maitinimą, dalija rūbus, avalynę;

Šv. Juozapo Darbininko parapijos Caritas (Smiltelės g. 27) aprūpina būtiniausiais drabužiais ir avalyne, maisto produktais;

Klaipėdos daugiavaikių šeimų bendrija (Kretingos g. 13-2), VšĮ „Šeimų santaka“ (Kauno g. 29-35), VšĮ Informacijos ir paramos gausiai šeimai centras (Debreceno g. 3), Telšių vyskupijos Klaipėdos dekanato šeimos centras (Tilžės g. 26) teikia socialinę pagalbą šeimoms ir vaikams;

Klaipėdos miesto sergančių cukriniu diabetu klubas „CD“ (Jotvingių g. 9-1) teikia socialinę pagalbą asmenims, sergantiems cukriniu diabetu;

Šv. Pranciškaus onkologijos centras (Savanorių g. 4) teikia informavimo, konsultavimo, sociokultūrines (dailės, muzikos, šokio ir judesio terapija, užimtumas (rankdarbiai)) onkologiniams ligoniams ir jų artimiesiems;

Maltos ordino pagalbos tarnybos Klaipėdos grupė teikia pagalbos į namus, nemokamo maitinimo paslaugas, organizuoja sociokultūrinius renginius, pavėžėjimo paslaugas senyvo amžiaus ir neįgaliems asmenims;

VšĮ Klaipėdos socialinės ir psichologinės pagalbos centras (Smilčių g. 6, Melnragė) teikia kompleksines psichosocialines paslaugas (socialinės, psichologinės, teisinės) asmenims (moteriai, vyrui, vaikui) nukentėjusiems nuo smurto artimoje aplinkoje, prekybos žmonėmis bei priverstinės prostitucijos. Vykdoma nemokama psichoterapinė grupė moterims, nukentėjusioms nuo smurto artimoje aplinkoje. Nuo 2011 m. pabaigos iki 2014 m. lapkričio 1 d. pagal Lietuvos Respublikos apsaugos nuo smurto artimoje aplinkoje įstatymą centras atlieka specializuotos pagalbos centro funkciją. Pagal galimybes ir poreikį pagalba teikiama daiktais, rūbais, maisto produktais;

Socialinių inovacijų studija (Dragūnų g. 11-12) prisideda prie socialinės gerovės bendruomenėje kūrimo per darbuotojų ir savanorių kompetencijų kėlimą, jų motyvacijos stiprinimą. Dirbdama su pažeidžiamomis grupėmis, siekia per bendrųjų kompetencijų tobulinimo veiklas sėkmingos pažeidžiamų grupių integracijos bendruomenėje;

Agentūros VISOS LIETUVOS VAIKAI Klaipėdos fondas (Vaivos g. 23, Melnragė) teikia dienos centro paslaugas vaikams, organizuoja vaikų vasaros stovyklas.

**6. Savivaldybės galimybių teikti socialines paslaugas ir socialinių paslaugų poreikio įvertinimas.**

|  |  |  |  |  |
| --- | --- | --- | --- | --- |
| Eil. Nr. | Socialinių paslaugų rūšys pagal įmonių socialines grupes[[4]](#footnote-4) | Asmenų (šeimų) skaičius, kuriems socialinių paslaugų poreikis | 1000 gyventojų tenka vietų(paslaugų skaičius) | Iš jų finan-suoja savival-dybė |
| įvertin-tas(suteikta) | nepaten-kintas(laukian-tys eilėje) |
| 1. | Ilgalaikė socialinė globa (BĮ Klaipėdos miesto globos namai, BĮ Klaipėdos vaikų globos namai „Rytas“, „Danė“, „Smiltelė“, VšĮ Telšių vyskupijos Caritas Klaipėdos regiono globos namai, VšĮ „Gyvenimo namai“, kitos socialinės globos įstaigos Lietuvoje) | 497 | 88 | 3,72 | 497 |
| 2. | Trumpalaikė socialinė globa (BĮ Klaipėdos miesto globos namai, BĮ Klaipėdos vaikų globos namai „Rytas“, „Danė“, „Smiltelė“, BĮ Klaipėdos miesto šeimos ir vaiko gerovės centras, kitos socialinės globos įstaigos Lietuvoje) | 35 | 0 | 0,22 | 35 |
| 3. | Dienos socialinė globa institucijoje(BĮ Neįgaliųjų centras „Klaipėdos lakštutė“, Klaipėdos specialioji mokykla-daugiafunkcis centras „Svetliačiok“, VšĮ Respublikinė Klaipėdos ligoninė, VšĮ Dienos centras „Kelias kartu“) | 146 | 26 | 1,09 | 146 |
| 4. | Dienos socialinė globa asmens namuose(BĮ Klaipėdos miesto socialinės paramos centras, BĮ Neįgaliųjų centras „Klaipėdos lakštutė“)  | 128 | 28 | 0,99 | 128 |
| 5. | Apgyvendinimas savarankiško gyvenimo namuose  | 0 | 0 | 0 | 0 |
| 6. | Pagalba į namus(BĮ Klaipėdos miesto socialinės paramos centras, BĮ Neįgaliųjų centras „Klaipėdos lakštutė“) | 288 | 62 | 2,22 | 288 |
| 7. | Socialinių įgūdžių ugdymas ir palaikymas institucijoje socialinės rizikos vaikams ir vaikams iš socialinės rizikos šeimų (labdaros ir paramos fondas Dvasinės pagalbos jaunimui centras, labdaros ir paramos fondas „Dienvidis“ ir BĮ Klaipėdos miesto šeimos ir vaiko gerovės centras) | 98 | 0 | 0,62 | 98 |
| 8. | Socialinių įgūdžių ugdymas ir palaikymas asmens (šeimos) namuose (BĮ Klaipėdos miesto šeimos ir vaiko gerovės centras) | 316 | 0 | 2,0 | 316 |
| 9. | Laikinas apnakvindinimas(BĮ Klaipėdos miesto nakvynės namai)  | 264 | 0 | 1,67 | 264 |
| 10. | Intensyvi krizių įveikimo pagalba (BĮ Klaipėdos miesto šeimos ir vaiko gerovės centras) | 58 | 0 | 0,36 | 58 |
| 11. | Psichosocialinė pagalba (BĮ Klaipėdos miesto šeimos ir vaiko gerovės centras, VšĮ Klaipėdos socialinės ir psichologinės pagalbos centras) | 367 | 0 | 2.33 | 70 |
| 12. | Apgyvendinimas nakvynės namuose ar krizių centre (BĮ Klaipėdos miesto šeimos ir vaiko gerovės centras, BĮ Klaipėdos miesto nakvynės namai) | 236 | 0 | 1,49 | 236 |
| 13. | Bendrosios socialinės paslaugos: (lydėjimo, tarpininkavimo ir atstovavimo, informavimo, konsultavimo, sociokultūrinės, aprūpinimas drabužiais ir avalyne)(BĮ Klaipėdos miesto socialinės paramos centras)  | 5166 | 0 | 32,83 | 5166 |
| 14. | Bendrosios socialinės paslaugos: maitinimo organizavimas (labdaros ir paramos fondas „Maisto bankas“, Šv. Kazimiero parapijos Caritas) | 497 | 0 | 3,15 | 497 |
| 15. | Bendrosios socialinės paslaugos: transporto (BĮ Klaipėdos miesto socialinės paramos centras) | 124 | 0 | 0,79 | 124 |

**6.1. Savivaldybės organizuojamų socialinių paslaugų analizė.**

Klaipėdos mieste teikiamos socialinės paslaugos šioms paslaugų gavėjų grupėms:

* + likusiems be tėvų globos vaikams;
	+ socialinės rizikos vaikams ir vaikams iš socialinės rizikos šeimų;
	+ vaikams su negalia;
	+ senyvo amžiaus asmenims;
	+ suaugusiems asmenims su negalia;
	+ socialinės rizikos suaugusiems asmenims;
	+ socialinės rizikos šeimoms.

Klaipėdos miesto socialinių paslaugų įstaigose teikiamos **bendrosios paslaugos:**

**- informavimas;**

**- konsultavimas;**

**-** **tarpininkavimas ir atstovavimas;**

- **aprūpinimo būtiniausiais drabužiais ir avalyne** paslauga vidutiniškai per mėnesį teikiama 46 asmenims;

 - **sociokultūrinės paslaugos** vidutiniškai per mėnesį teikiamos 142 asmenims;

- **lydėjimo paslauga** teikiama neįgaliems suaugusiems, neįgaliems vaikams, senyvo amžiaus ir socialinės rizikos asmenims. Vidutiniškai per mėnesį šias paslaugas gauna 25 asmenys.

**- maitinimo organizavimas** vidutiniškai per mėnesį teikiamas 280 asmenų (karšto maisto pristatymas į namus,maitinimas labdaros valgykloje, sauso maisto daviniai). 2014 m. pabaigoje eilėje laukiančių nebuvo. Pagal nustatytus socialinių paslaugų išvystymo normatyvus šios paslaugos teikimo mastai neapibrėžti, tačiau realus šios paslaugos poreikis patenkinamas. 2014 m. organizuojamas nemokamas maitinimas 2766 mokiniams, gyvenantiems socialiai remtinose šeimose;

**- transporto paslauga** vidutiniškai per mėnesį teikiama 42 asmenims, paslauga teikiama specialiosios paskirties automobiliais, pritaikytais vežti negalią turinčius žmones. Besikreipiančiųjų dėl šios paslaugos poreikis tenkinamas, tačiau vadovaujantis nustatytais socialinių paslaugų išvystymo normatyvais transporto paslaugos Klaipėdos mieste galėtų būti plečiamos.

Klaipėdos miesto gyventojams teikiamos **specialiosios socialinės paslaugos:**

**Pagalbos į namus paslaugos** – asmens namuose teikiamos paslaugos, padedančios asmeniui (šeimai) tvarkytis buityje bei dalyvauti visuomenės gyvenime. Per 2014 m. pirmąjį pusmetį šių paslaugų suteikta 288 asmenims, eilėje paslaugos laukė 62 asmenys. Besikreipiančiųjų dėl šios paslaugos poreikis netenkinamas. Vadovaujantis nustatytais socialinių paslaugų išvystymo normatyvais, pagalbos į namus paslaugas Klaipėdos mieste reikėtų plėsti, tiek senyvo amžiaus tiek darbingo amžiaus asmenims su negalia, visiškai neteikiamos tokios paslaugos vaikams su negalia.

**Socialinių įgūdžių ugdymo ir palaikymo paslaugos** – paslaugos, teikiamos asmenims (šeimoms) dienos metu, siekiant palaikyti ir atkurti savarankiškumą atliekant įvairias visuomeniniame ar asmeniniame (šeimos) gyvenime reikalingas funkcijas. 2014 m. ši paslauga suteikta 316 socialinės rizikos šeimų, kurios įrašytos į socialinės rizikos šeimų apskaitą, bei 98 (socialinės priežiūros dienos centruose) socialinės rizikos vaikams ir vaikams iš socialinės rizikos šeimų. Šių paslaugų poreikis visiškai tenkinamas.

**Laikino apnakvindinimo paslaugos** –nakvynės ir būtinųjų paslaugų (asmens higienos, buitinių) suteikimas asmenims krizių atvejais ar dėl iškilusių problemų, dėl kurių kyla grėsmė asmens sveikatai ar gyvybei. Iki 2014 m. pabaigos paslauga buvo suteikta 14 senyvo amžiaus, 12 darbingo amžiaus asmenų su neįgalia ir 238 socialinės rizikos asmenims. Šios paslaugos poreikis tenkinamas, pagal nustatytus socialinių paslaugų išvystymo normatyvus gali būti plečiamos.

**Intensyvi krizių įveikimo pagalba** – pagalbos suteikimas asmeniui, atsidūrusiam krizinėje situacijoje. Ši paslauga teikiama socialinės rizikos vaikams ir vaikams iš socialinės rizikos šeimų (2014 m. ši paslauga suteikta 58 vaikams). Pagal nustatytus socialinių paslaugų išvystymo normatyvus šios paslaugos teikimą vaikams galima plėsti.

**Psichosocialinė pagalba –** pagalba asmenims, išgyvenantiems krizę ar patyrusiems stiprius išgyvenimus, apimanti socialinę, psichologinę pagalbą. Ši paslauga teikiama moterims, patyrusioms smurtą artimoje aplinkoje ar nukentėjusioms nuo prekybos žmonėmis. Iki 2014 m. pabaigos paslauga buvo suteikta 145 moterims. Šios paslaugos teikimas viršija nustatytus socialinių paslaugų išvystymo normatyvus, besikreipiančių asmenų poreikis tenkinamas.

**Apgyvendinimas nakvynės namuose ir krizių centre –** tai laikinos nakvynės, socialinių įgūdžių ugdymo ir palaikymo bei kitų būtinųjų paslaugų suteikimas asmenims, neturintiems gyvenamosios vietos ar dėl patirto smurto negalintiems ja naudotis. Iki 2014 m. pabaigos ši paslauga suteikta 238 socialinės rizikos asmenims, iš jų 202 nakvynės namuose ir 18 moterų, patyrusių smurtą ar nukentėjusių nuo prekybos žmonėmis (su 18 vaikų). Pagal nustatytus socialinių paslaugų išvystymo normatyvus apgyvendinimo paslaugas socialinės rizikos asmenims krizių centre būtų galima plėsti, o nakvynės namuose viršija nustatytą socialinių paslaugų išvystymo normatyvą.

**Dienos socialinė globa** –visuma paslaugų, kuriomis asmeniui teikiama kompleksinė, nuolatinės specialistų priežiūros reikalaujanti pagalba dienos metu. Ši paslauga teikiama vaikams, senyvo amžiaus ir suaugusiems asmenims su psichikos ir elgesio sutrikimais socialinių paslaugų įstaigose. 2014 m. ši paslauga suteikta 146 asmenims. 2014 m. pabaigoje eilėje laukė 26 asmenys. Pagal nustatytus socialinių paslaugų išvystymo normatyvus paslaugą senyvo amžiaus asmenims ir darbingo amžiaus asmenims su negalia būtų galima plėsti. Dienos socialinės globos paslaugos vaikams su negalia Klaipėdos mieste viršija nustatytą socialinių paslaugų išvystymo normatyvą. Tačiau dienos socialinė globa teikiama kaip alternatyva ilgalaikei socialinei globai globos namuose ir tokiu būdu sudaromos sąlygos vaiko artimiesiems neiškristi iš darbo rinkos, nes dienos metu neįgalus vaikas laiką praleidžia dienos centre.

Dienos socialinė globa asmenims su sunkia negalia teikiama ir asmens namuose (teikėjos – savivaldybės biudžetinės įstaigos) 2014 m. ši paslauga suteikta 128 asmenims, eilėje laukė 28. Pagal nustatytus socialinių paslaugų išvystymo normatyvus paslaugą suaugusiems asmenims su negalia ir senyvo amžiaus asmenims galėtume plėsti.

**Trumpalaikė socialinė globa** –visuma paslaugų, kuriomis asmeniui teikiama kompleksinė, nuolatinės specialistų priežiūros reikalaujanti pagalba krizių atvejais, vaikams laikinai netekus tėvų globos, šeimos nariams, globėjams, rūpintojams, laikinai dėl tam tikrų priežasčių (ligos, komandiruotės, atostogų ir kt.) negalintiems prižiūrėti asmenų, kuriems reikalinga nuolatinė priežiūra, – „atokvėpio“ paslaugos, socialinės rizikos suaugusiems asmenims po medicininės reabilitacijos siekiant integruotis į visuomenę. Ši paslauga teikiama likusiems be tėvų globos vaikams vaikų globos namuose (2014 m. suteikta 26 vaikams), senyvo amžiaus asmenims (2014 m. suteikta 8 asmenims). Šių paslaugų poreikis tenkinamas, tačiau pagal nustatytus socialinių paslaugų išvystymo normatyvus šių paslaugų teikimas galėtų būti plečiamas.

**Ilgalaikė socialinė globa** –visuma paslaugų, kuriomis visiškai nesavarankiškam asmeniui teikiama kompleksinė, nuolatinės specialistų priežiūros reikalaujanti pagalba.

Ilgalaikės socialinės globos paslaugossenyvo amžiaus asmenims, suaugusiems asmenims su negalia bei likusiems be tėvų globos vaikams teikiamos socialinės globos įstaigose, esančiose Klaipėdos mieste ir kituose Lietuvos miestuose. 2014 m. ši paslauga suteikta 123 likusiems be tėvų globos vaikams, 1 vaikui su negalia, 278 senyvo amžiaus ir 94 suaugusiems asmenims su negalia, eilėje laukia 88 asmenys. Pagal nustatytus socialinių paslaugų normatyvus šios paslaugos senyvo amžiaus asmenims ir suaugusiems asmenims su negalia galėtų būti plečiamos. Likusiems be tėvų globos vaikams pagal esamas vietas normatyvas viršijamas, todėl planuojama dar labiau sustiprinti darbą su socialinės rizikos šeimomis ir siekti mažinti vietų skaičių vaikų globos namuose.

**Klaipėdos mieste dėl nepakankamai išvystytos socialinių paslaugų infrastruktūros 2014 m. neteikiamos** apgyvendinimo savarankiško gyvenimo namuose paslaugos (senų žmonių, socialinės rizikos asmenų, suaugusių asmenų su negalia, be tėvų globos likusių vaikų ar sulaukusių pilnametystės asmenų (iki 21 m.) po institucinės vaiko socialinės globos); dienos centre paslaugos suaugusiems asmenims su fizine negalia ar senyvo amžiaus asmenims; pagalba į namus vaikams su negalia ir jų šeimoms; trumpalaikė globa šeimos nariams, globėjams, rūpintojams, dėl tam tikrų priežasčių (ligos, komandiruotės, atostogų, šeimos ar darbo įsipareigojimų ir kt.) laikinai ar darbo savaitę negalintiems prižiūrėti asmenų, kuriems reikalinga nuolatinė priežiūra, – „atokvėpio“ paslaugos ar tęstinės socialinės paslaugos darbo savaitę (paromis); socialinių įgūdžių ugdymas ir palaikymas vaikams su negalia ir jų šeimoms, suaugusiems asmenims su negalia ir jų šeimoms, senyvo amžiaus asmenims ir jų šeimoms, globa asmens namuose vaikams su negalia, laikino apnakvindinimo socialinės rizikos asmenų (blaivykla).

**7. Socialinių darbuotojų ir socialinių darbuotojų padėjėjų skaičius savivaldybėje.**

|  |  |  |  |
| --- | --- | --- | --- |
| Eil. Nr. | Įstaigos | Socialinių darbuotojų skaičius | Socialinių darbuotojų padėjėjų skaičius |
| iš viso | iš jų finansuojamų iš valstybės biudžeto |
| 1. | Savivaldybės socialinių paslaugų įstaigose (2014 m. duomenys):  | 105 | 39 | 197 |
| 1.1. | biudžetinėse  | 105 | 39 | 197 |
| 1.2. | viešosiose |  |  |  |
| 2. | Savivaldybės administracijoje |  |  |  |
|  | **Iš viso** | **105** | **39** | **197** |

**8. Ankstesnių metų socialinių paslaugų plano įgyvendinimo rezultatų trumpa apžvalga.**

2014 m. socialinių paslaugų plane (toliau – planas) buvo numatytos įgyvendinti priemonės.

Įgyvendinant plano priemonę **„Išplėsti sociokultūrines paslaugas senyvo amžiaus asmenims, asmenims su negalia ir socialinės rizikos asmenims“** tęsiamassociokultūrinių paslaugų teikimas, šių paslaugų per 2014 m. pirmąjį pusmetį suteikta 332 asmenims, 2013 m. suteikta 262 asmenims.

Įgyvendinant plano priemonę **„Plėtoti specialiojo transporto paslaugų teikimą socialinių paslaugų gavėjams“** tęsiamas specialiojo transporto paslaugų teikimas, šių paslaugų per pirmąjį pusmetį suteikta 174 asmenims, 2013 m. suteikta 117 asmenų.

Įgyvendinant plano priemonę **„Stiprinti nevyriausybinių organizacijų veiklą, teikiant pagalbą asmenims su negalia, taip pat asmenims, patiriantiems socialinę atskirtį“** 2014 m.iš savivaldybės biudžeto lėšų nevyriausybinių organizacijų socialiniams projektams remti skirta 80 000 Lt, finansuoti 23 projektai, 2013 m. skirta 80 000 Lt, finansuoti 23 projektai.

2014 m. iš valstybės ir savivaldybės biudžetų lėšų reabilitacijos paslaugų neįgaliesiems bendruomenėje projektams įgyvendinti skirta 761 200 Lt, finansuotas 21 projektas, 2013 m. projektams įgyvendinti skirta 606 100 Lt, finansuota 20 projektų.

Įgyvendinant plano priemonę **„Užtikrinti socialiai remtinų asmenų (šeimų) galimybę gauti nemokamą maitinimą“** 2014 m. tęsiamas nemokamo maitinimo (pietūs į namus, maitinimas valgykloje ir sauso maisto davinys) organizavimas socialiai remtiniems asmenims. Šią paslaugą nuo 2013 m. spalio 10 d. teikia viešuosius pirkimus reglamentuojančių teisės aktų nustatyta tvarka laimėjusi organizacija – labdaros ir paramos fondas „Maisto bankas“, per pirmąjį pusmetį šią paslaugą gavo 377 asmenys, eilėje laukiančių nebuvo. 2013 m. šią paslaugą gavo 509 asmenys, eilėje laukė apie 108 asmenys. Nemokamą maitinimą, finansuojamą per nevyriausybinių organizacijų projektų rėmimą iš savivaldybės biudžeto lėšų, teikia šv. Kazimiero parapijos Caritas vidutiniškai per mėnesį 80 asmenų. Nemokamą maitinimą, dalijant maisto produktus, organizuoja labdaros ir paramos fondas „Maisto bankas“, 2014 m. pirmąjį pusmetį išdalyti 6384 krepšeliai, 2013 m. pirmąjį pusmetį išdalyti 14 466 krepšeliai. Iš valstybės lėšų organizuojamas mokinių, gyvenančių socialiai remtinose šeimose, nemokamas maitinimas. 2014 m. maitinami 2766 mokiniai, 2013 m. 3874 mokiniai.

Įgyvendinant plano priemonę **„Plėsti pagalbos į namus paslaugas senyvo amžiaus asmenims ir asmenims su negalia“** tęsiamasšių paslaugų teikimas. Pagalbos į namus paslaugos asmenims, turintiems psichikos ir elgesio sutrikimų, 2014 m. suteikta 36 asmenims, eilėje laukia 10, 2013 m. suteikta 38 asmenims, eilėje laukė 8. 2014 m. 252 asmenims, turintiems fizinę negalią, suteiktos pagalbos į namus paslaugos, eilėje laukia 52 asmenys, 2013 m. suteikta 239 asmenims, eilėje laukė 42 asmenys. Nuo 2015 m. sausio 1 d. planuojama papildomai skirti 6 etatus šių paslaugų teikimui.

Įgyvendinant plano priemonę **„Plėtoti dienos socialinės globos paslaugas asmens namuose asmenims su sunkia negalia“** 2014 m. BĮ Klaipėdos miesto socialinės paramos centras vidutiniškai per mėnesį 41 asmeniui su sunkia fizine negalia teikė dienos socialinės globos paslaugas asmens namuose, eilėje laukė 8 asmenys. 2013 m. paslauga teikta 31 asmeniui, eilėje asmenų nebuvo.

2014 m. BĮ Neįgaliųjų centras „Klaipėdos lakštutė“ socialinės globos asmens namuose vidutiniškai per mėnesį paslaugas teikė 50 asmenų su sunkia negalia (dėl psichikos ir elgesio sutrikimų), eilėje laukia 20 asmenų, 2013 m. teikė 31 asmeniui, eilėje laukė 11 asmenų.

Klaipėdos miesto savivaldybės administracija 2012 m. rugsėjo mėnesį pateikė paraišką Lietuvos Respublikos socialinės apsaugos ir darbo ministerijai dėl dalyvavimo Integralios pagalbos plėtros programoje, kuri įgyvendinama 2013–2015 m., finansuojama Europos socialinio fondo lėšomis. Projekto vykdytojai – Klaipėdos miesto socialinės paramos centras ir Neįgaliųjų centras „Klaipėdos lakštutė“. Projekto įgyvendinimo metu papildomai 50 Klaipėdos miesto gyventojų teikiama dienos socialinė globa asmens namuose, sukurta naujų darbo vietų, naujiems darbuotojams organizuoti mokymai, įsigytos 4 transporto priemonės, neįgaliųjų techninės pagalbos priemonės (slaugos lovos, keliamieji diržai, mobilios vonios ir kt. Projektas įgyvendinamas nuo 2013 m. liepos 1 d. iki 2015 m. rugsėjo 1 d..

Įgyvendinant plano priemonę **„Pradėti teikti dienos socialinės globos paslaugas institucijoje senyvo amžiaus asmenims bei asmenims su fizine negalia, išplėsti paslaugas asmenims su psichine negalia“** asmenims, turintiems psichikos ir elgesio sutrikimų, 2014 m. dienos socialinės globos paslaugos teikiamos savivaldybės įstaigoje ir organizacijose, iš kurių perkamos šios paslaugos. 2014 m. ši paslauga teikta 86 asmenims, 2013 m. ši paslauga suteikta 88 asmenims. Senyvo amžiaus asmenims dienos socialinės globos paslaugos Klaipėdos mieste nėra teikiamos, o asmenims su fizine negalia dienos socialinės globos paslaugos teikiamos Klaipėdos miesto neįgaliųjų draugijoje (J. Zauerveino g. 12A).

2010 m. Klaipėdos miesto savivaldybės taryba pritarė Klaipėdos miesto savivaldybės administracijos projekto „Senyvo amžiaus asmenų dienos socialinės globos centras (Kretingos g. 44)“, „Suaugusių asmenų su psichine negalia dienos socialinės globos centras (Kretingos g. 44)“ ir „Suaugusių asmenų su protine negalia dienos socialinės globos centras (2 spec. mokykla)“ įgyvendinimui, teikiant paraišką ES finansinei paramai gauti. Parama gauta, 2014 m. tęsiami paruošiamieji darbai, susiję su pastato rekonstrukcija siekiant atidaryti dienos socialinės globos centrą senyvo amžiaus asmenims (40 vietų), dienos socialinės globos centrą asmenims su psichikos sutrikimais (Kretingos g. 44) ir dienos centrą asmenims su protine negalia (Panevėžio g. 2). Planuojama, kad dienos centras asmenims su protine negalia (Panevėžio g. 2) pradės veiklą 2014 m. lapkričio mėnesį. Dėl užsitęsusių darbų dienos socialinės globos centrą asmenims su psichikos sutrikimais (Kretingos g. 44) ir dienos socialinės globos centrą senyvo amžiaus asmenims (Kretingos g. 44) planuojama atidaryti tik 2015 m. balandžio mėn.

Įgyvendinant plano priemonę **„Plėtoti dienos socialinės globos paslaugas institucijoje vaikams su sunkia negalia“** 2014 m. tęsiamas dienos socialinės globos paslaugų pirkimas 45 vaikams su negalia ir su sunkia negalia iš Klaipėdos specialiosios mokyklos-daugiafunkcio centro „Svetliačiok“ ir 10 vaikų iš VšĮ Dienos centro „Kelias kartu“.

Įgyvendinant plano priemonę **„Plėtoti ilgalaikės socialinės globos paslaugas asmenims su negalia ir senyvo amžiaus asmenims“** 2014 m. su 16 socialinės globos įstaigų sudarytossutartys dėl ilgalaikės ar trumpalaikės socialinės globos finansavimo, paslauga suteikta 287 asmenims, 2013 m.su 15 socialinės globos įstaigų sudarytossutartys dėl ilgalaikės ar trumpalaikės socialinės globos finansavimo, paslauga suteikta 271 asmeniui.

Klaipėdos miesto savivaldybės taryba 2013 m. rugpjūčio 29 d. posėdyje pritarė Klaipėdos miesto savivaldybės administracijos dalyvavimui partnerio teisėmis Lietuvos sutrikusio intelekto žmonių globos bendrijos „Klaipėdos viltis“ projekte „Ilgalaikės socialinės globos paslaugų infrastruktūros plėtra Klaipėdos mieste“. Projekto vykdymo metu 2014 m. rekonstruojamos patalpos adresu Debreceno g. 48 (bendras plotas – 948,45 kv. m), pritaikant jas ilgalaikės socialinės globos paslaugų teikimui asmenims, turintiems proto negalią, planuojama paslaugas teikti 30 asmenų.

Įgyvendinant plano priemonę **„Inicijuoti grupinio gyvenimo namų ir savarankiško gyvenimo namų įsteigimą“** *Klaipėdos vaikų globos namus „Rytas“* planuojama reorganizuoti mažinant likusių be tėvų globos vaikų skaičių globos namuose iki 30 ir steigiant naujas socialines paslaugas, didinančias asmenų galimybes savarankiškai gyventi (savarankiško gyvenimo namus suaugusiems asmenims su negalia, likusiems be tėvų globos vaikams nuo 16 m. iki 21 m. ir sulaukusiems pilnametystės po institucinės vaiko globos nuo 18 iki 21 m. (apie 10 vietų); grupinius gyvenimo namus vaikams, likusiems be tėvų globos nuo gimimo iki 18 m. (apie 30 vietų) ir suaugusiems asmenims su negalia nuo 18 m. (apie 10 vietų).

Taip pat, siekiant padidinti socialinės rizikos asmenų savarankiškumą, planuojama inicijuoti aplinkos pritaikymą neįgaliesiems Klaipėdos miesto nakvynės namuose rekonstruojant patalpas naujų paslaugų teikimui, t. y. savarankiškų gyvenimo namų įrengimui.

**III SKYRIUS**

**UŽDAVINIAI IR PRIEMONIŲ PLANAS**

**9. Prioritetinės socialinių paslaugų plėtros kryptys.**

Prioritetinių paslaugų rūšys:

- dienos socialinė globaasmens namuosesuaugusiems ir senyvo amžiaus asmenims su sunkia negalia;

- dienos socialinės globos paslaugos dienos centre senyvo amžiaus asmenims ir suaugusiems asmenims su psichikos ir elgesio sutrikimais;

- apgyvendinimo savarankiško gyvenimo namuose paslaugos socialinės rizikos asmenims, suaugusiems asmenims su negalia, likusiems be tėvų globos vaikams nuo 16 m. iki 21 m. bei sulaukusiems pilnametystės po institucinės vaiko globos nuo 18 m. iki 21 m.;

- trumpalaikė, ilgalaikė socialinė globa grupiniuose gyvenimo namuose vaikams, likusiems be tėvų globos, nuo gimimo iki 18 m.;

- trumpalaikė socialinė globa, kaip „atokvėpio“ paslauga, vaikams su negalia;

- pagalbos globėjams (rūpintojams) ir įvaikintojams teikimas.

2014 m. spalio 1 d. Socialinės paramos skyrius teikė paraišką regiono plėtros tarybai, kuri, atrinkusi prioritetines kryptis, teiks Lietuvos Respublikos socialinės apsaugos ir darbo ministerijai dėl bandomųjų projektų atskiruose regionuose finansavimo ir įgyvendinimo. Bandomieji projektai susiję su perėjimu nuo institucinės globos prie šeimoje ir bendruomenėje teikiamų paslaugų neįgaliesiems ir likusiems be tėvų globos vaikams. Šie projektai bus vykdomi 2014–2020 m. Europos Sąjungos struktūrinių fondų lėšomis, finansuojami valstybės planavimo būdu. Paraiška teikta dėl BĮ Klaipėdos vaikų globos namų „Rytas“ pertvarkos, t. y. įstaigoje planuojama sumažinti globojamų vaikų skaičių bei teikti kitas miesto gyventojams reikalingas paslaugas, nes ši įstaiga yra netoli miesto centro, nesunkiai pasiekiama visuomeniniu transportu, yra visos sąlygos naudotis bendra sveikatos, švietimo, kultūros paslaugų infrastruktūra. Globos namų teritorija yra erdvi (1,1 ha), todėl bus galimybės sudaryti sąlygas įvairios veiklos organizavimui skirtingoms tikslinėms grupėms. Įstaiga turi 4 a. gyvenamąjį pastatą bei ūkinį pastatą, kuriuos numatoma perprojektuoti, rekonstruoti (įrengti vieno padalinio gyvenamąsias patalpas atskirame pastate, renovuoti šildymo, vandentiekio ir nuotekų sistemą, įrengti liftą, pakeisti kiemo dangą, įrengti atskiras erdves kieme, aptverti teritoriją) ir pritaikyti naujų paslaugų teikimui bei neįgaliųjų poreikiams (plačiau apie teiktinas socialines paslaugas – 8 punkte dėl grupinio ir savarankiško gyvenimo namų steigimo).

Paraiškoje taip pat numatyta, kad BĮ Klaipėdos miesto šeimos ir vaiko gerovės centras suintensyvintų globėjų (rūpintojų) / įtėvių / profesionalių globėjų paiešką; būtų pradėtos teikti kompleksinės pagalbos šeimai, išgyvenančiai krizę, kuri dar nėra įtraukta į socialinės rizikos šeimų apskaitą; pozityvios tėvystės mokymo programos; specializuotos programos vaikams, turintiems emocinių ar elgesio sutrikimų.

Paraiškoje numatyta, kad BĮ Klaipėdos sutrikusio vystymosi kūdikių namai pradėtų vykdyti gimdyvių, besilaukiančių neįgalaus vaiko, ir naujagimių priežiūros koordinuotą priežiūrą, būtų teikiama pagalba šeimai, auginančiai neįgalų vaiką ir patiriančiai krizę, asmeninio asistento vaikui su negalia ir šeimai paslaugos bei vaikų raidos sutrikimų ankstyvosios reabilitacijos paslaugos ankstyvojo amžiaus (nuo gimimo iki 7 m.) vaikams.

Paraiškoje numatytos veiklos yra susijusios ne tik su vaikais, bet ir su suaugusiais neįgaliaisiais, todėl paraiškoje planuota, kad Lietuvos sutrikusio intelekto žmonių globos bendrijos „Klaipėdos viltis“ renovuotose patalpose (Debreceno g. 48, apie 300 kv. m) būtų įsteigti grupinio gyvenimo namai asmenims su proto negalia, kuriuose būtų teikiamos ilgalaikės socialinės paslaugos 10–12 asmenų. Tokiu būdu iš dalies tenkinamas Klaipėdos miesto gyventojų, laukiančių eilėje, poreikis ir jau apgyvendintų pensionatuose, kurie yra ne Klaipėdos mieste, sugrąžinimas. Taip pat būtų steigiama paramos šeimai tarnyba, kuri teiktų paslaugas šeimai, kurioje gyvena neįgalūs asmenys; psichosocialinė pagalba išgyvenantiems krizę, „atokvėpio“ paslauga, kai neįgalus asmuo prižiūrimas, o jo artimieji gali kažkuriam laikotarpiui išvykti.

**10. Priemonių planas:**

|  |
| --- |
| 1 tikslas, įrašytas Socialinių paslaugų plano I skyriuje**Gerinti socialinių paslaugų kokybę, didinti jų įvairovę ir prieinamumą miesto gyventojams** |
| Uždaviniai | Priemonės | Lėšos Lt / Eur,finansavimo šaltiniai (pagal planuojamus maksimaliusasignavimus 2015 m.) | Atsakingi vykdytojai | Laukiamas rezultatas |
| 1. Didinti bendrųjų socialinių paslaugų įvairovę ir aprėptį | Plėtoti specialiojo transporto paslaugų teikimą socialinių paslaugų gavėjams | Savivaldybės biudžeto lėšos  | BĮ Klaipėdos miesto socialinės paramos centras | Klaipėdos miesto neįgaliems asmenims bus suteiktos specialiojo transporto paslaugos |
| Išplėsti sociokultūrines paslaugas senyvo amžiaus asmenims, asmenims su negalia ir socialinės rizikos asmenims | Savivaldybės biudžeto lėšos | BĮ Klaipėdos miesto socialinės paramos centras;NVO | Klaipėdos miesto senyvo amžiaus, neįgaliems bei socialinės rizikos asmenims bus suteiktos sociokultūrinės paslaugos |
| Stiprinti nevyriausybinių organizacijų veiklą, teikiant pagalbą asmenims su negalia, taip pat asmenims, patiriantiems socialinę atskirtį  | Savivaldybės biudžeto lėšos(184,8 tūkst. Lt / 53,5 tūkst. Eur)  | Socialinės paramos skyrius, NVO, neįgaliųjų skėtinės organiza-cijos | Nevyriausybinės organizacijos teiks Klaipėdos miesto gyventojams bendrąsias ir specialiąsias socialines paslaugas;neįgaliųjų skėtinės organizacijos teiks neįgaliesiems socialinės reabilitacijos paslaugas |
| Užtikrinti socialiai remtinų asmenų (šeimų) galimybę gauti nemokamą maitinimą  | Savivaldybės biudžeto lėšos  | NVO | Bus nemokamai maitinami skurdžiai gyvenantys asmenys  |
| 2. Didinti socialinės priežiūros paslaugų aprėptį ir prieinamumą | Pradėti teikti laikino nakvynės suteikimo paslaugas asmenims, kurie yra benamiai, piktnaudžiauja alkoholiu, narkotinėmis, psichotropinėmis medžiagomis, esant krizinei situacijai (išblaivinimas) | Savivaldybės biudžeto lėšos  | NVO | Asmenims, kurie yra benamiai, piktnaudžiauja alkoholiu, narkotinėmis, psichotropinėmis medžiagomis, esant krizinei situacijai, bus teikiamos laikino apnakvindinimo paslaugos (išblaivinimas).2014 m. pab. paraiška dėl šios paslaugos pirkimo perduota Viešųjų pirkimų skyriui |
| Išplėsti pagalbos į namus paslaugas senyvo amžiaus asmenims ir asmenims su negalia | Savivaldybės biudžeto lėšos (142,0 tūkst. Lt / 41,1 tūkst. Eur) | Socialinės paramos skyrius, BĮ Neįgaliųjų centras „Klaipėdos lakštutė“, BĮ Klaipėdos socialinės paramos centras | Teikti socialinės priežiūros paslaugas asmens namuose senyvo amžiaus asmenims, suaugusiems asmenims su negalia ir jų šeimoms |
| Inicijuoti savarankiško gyvenimo namų steigimą | Savivaldybės biudžeto lėšos ir ES lėšos | Socialinės paramos skyrius;BĮ Klaipėdos vaikų globos namai „Rytas“;BĮ Klaipėdos miesto nakvynės namai | Reorganizavus Klaipėdos vaikų globos namus „Rytas“ planuojama steigti savarankiško gyvenimo namus suaugusiems asmenims su negalia, likusiems be tėvų globos vaikams nuo 16 m. iki 21 m. ir sulaukusiems pilnametystės po institucinės vaiko globos nuo 18 iki 21 m. (apie 10 vietų);rekonstravus Nakvynės namų patalpas būtų įrengti savarankiško gyvenimo namai socialinės rizikos asmenims |
| 3. Didinti socialinės globos paslaugų aprėptį ir prieinamumą | Plėtoti dienos socialinės globos paslaugas asmens namuose asmenims su sunkia negalia | Valstybės biudžeto lėšos | Socialinės paramos skyrius, BĮ Klaipėdos miesto socialinės paramos centras, BĮ Neįgaliųjų centras „Klaipėdos lakštutė“;NVO | Suaugusiems ir senyvo amžiaus asmenims su sunkia negalia bus teikiamos dienos socialinės globos paslaugos jų namuose iki 100 asmenų |
| Pradėti teikti dienos socialinės globos paslaugas institucijoje senyvo amžiaus asmenims bei asmenims su fizine negalia, išplėsti paslaugas asmenims su psichine negalia | Savivaldybės ir valstybės biudžeto lėšos | Socialinės paramos skyrius | Senyvo amžiaus asmenims ir asmenims su psichine ir protine negalia bus teikiamos dienos socialinės globos paslaugos institucijoje 120 asmenų, atliekami paruošiamieji darbai steigiant dienos centrus |
| Inicijuoti grupinio gyvenimo namų įsteigimą | Savivaldybės biudžeto lėšos | Socialinės paramos skyrius, Klaipėdos vaikų globos namai „Rytas“ | Reorganizavus Klaipėdos vaikų globos namus „Rytas“ planuojama steigti grupinio gyvenimo namus likusiems be tėvų globos nuo gimimo iki 18 m. (apie 30 vietų) ir suaugusiems asmenims su negalia nuo 18 m. (apie 10 vietų) |
| Plėtoti dienos socialinės globos paslaugas institucijoje vaikams su sunkia negalia | Valstybės biudžeto lėšos | Socialinės paramos skyrius, NVO | Viešųjų pirkimo įstatymo nustatyta tvarka perkamos paslaugos 35 vaikams su sunkia negalia |
| Pradėti teikti trumpalaikės ir ilgalaikės socialinės globos paslaugas vaikams su negalia institucijoje ir (arba) namuose | Valstybės ir savivaldybės biudžeto lėšos | Socialinės paramos skyrius, BĮ Klaipėdos sutrikusio vystymosi kūdikių namai | Planuojama vaikams su negalia teikti „atokvėpio“ paslaugas |
| Plėtoti ilgalaikės socialinės globos paslaugas asmenims su negalia ir senyvo amžiaus asmenims  | Savivaldybės biudžeto lėšos (960 tūkst. Lt / 278,04 tūkst. Eur)  | Socialinės paramos skyrius, socialinės globos įstaigos | Atsižvelgiant į finansines galimybes, kompensuoti senų, neįgalių asmenų socialinės globos paslaugas  |

**11. Valstybės įstaigose ir kitų savivaldybių pavaldumo įstaigose socialinių paslaugų poreikis 2015 m.**

|  |  |  |  |
| --- | --- | --- | --- |
| Eil. Nr. | Socialinių paslaugų rūšys pagal žmonių socialines grupes | Socialinės globos įstaiga | Mastas(vietų sk.) |
| 1. | Ilgalaikė socialinė globa | Socialinės globos namai suaugusiems asmenims su negalia | 6 |
| Senų žmonių socialinės globos namai | 20 |

**IV SKYRIUS**

**FINANSAVIMO PLANAS**

**12. Socialinių paslaugų finansavimo šaltiniai:**

|  |  |  |  |  |
| --- | --- | --- | --- | --- |
| Eil. Nr. | Socialinių paslaugų finansavimo šaltiniai | Pagal faktines išlaidas | Pagal patvirtintas planines išlaidas | Pagal projektą (maksimalūs asignavimai) |
| 2013 m. | 2014 m. | 2015 m. |
| 1. | Savivaldybės biudžeto išlaidos socialinėms paslaugoms, tūkst. Lt / tūkst. Eur | 8691,3 | 10006,0 | 10779,7 / 3122,0 |
| 1.1. | palyginus su bendru savivaldybės biudžetu, proc. | 3,6 | 4,4 | 4,5 |
| 2. | Lietuvos Respublikos valstybės biudžeto specialiosios tikslinės dotacijos, tūkst. Lt / tūkst. Eur | 3688,7 | 5350,5 | 6166,4 / 1785,9 |
|  | iš jų: |  |  |  |
| 2.1. | socialinės rizikos šeimų socialinei priežiūrai organizuoti | 436,2 | 521,0 | 548,0 / 158,7 |
| 2.2. | asmenų su sunkia negalia socialinei globai organizuoti | 3252,5 | 4829,5 | 5618,4 / 1627,2 |
| 3. | ES struktūrinių fondų lėšos, tūkst. Lt / tūkst. Eur | 0 | 539,7 | 390,2 / 113,0 |
| 4. | Asmenų mokėjimai už socialines paslaugas, tūkst. Lt / tūkst. Eur | 1576,4 | 1501,2 | 1689,5 / 489,3 |
| 5. | Kitos lėšos, tūkst. Lt / tūkst. Eur | 0 | 0 | 0 |
| **Iš viso, tūkst. Lt /** tūkst. Eur | **13956,4** | **17397,4** | **19025,8 / 5510,2** |

Bendras savivaldybės biudžetas: 2013 m. faktiškai – 382368,7 tūkst. Lt; 2014 m. patvirtintas planas –380790,0 tūkst. Lt, 2015 m. projektas (maksimalūs asignavimai) – 417338,0 tūkst. Lt / 120869 tūkst. Eur.

**13. Socialinių paslaugų finansavimo iš savivaldybės biudžeto būdai (be dotacijų):**

|  |  |  |
| --- | --- | --- |
| Eil. Nr. | Finansavimo būdai | Lėšos (tūkst. Lt/ tūkst. Eur) |
| 2013 m. (kasinės išlaidos) | 2014 m. (patvirtintos planinės išlaidos) | 2015 m. (projektas – maksimalūs asignavimai) |
| 1. | Socialinių paslaugų pirkimas |  724,6 | 932,2 | 1217,9/352,7 |
| 2. | Tiesioginis socialinių paslaugų įstaigų finansavimas |  7831,6 | 8531,1 | 10337,0/2993,8 |
|  | iš jo: |  |  |  |
| 2.1. | savivaldybės pavaldumo įstaigoms (be SP) | 6979,6 | 7698,8 | 9377,0/2715,8 |
| 2.2. |  valstybės socialinių paslaugų ir nevyriausybinių organizacijų įstaigoms pagal lėšų kompensavimo sutartis  | 852,0 | 832,3 | 960,0/278,0 |
| 3. | Savivaldybės biudžeto lėšos, skirtos nevyriausybinėms organizacijoms | 135,1 | 149,2 | 184,8/53,5 |
| **Iš viso** | **8691,3** | **9612,5** | **11739,7/3400,0** |

**14. Lėšos, reikalingos žmogiškųjų išteklių plėtrai.**

Klaipėdos miesto savivaldybės administracija dalyvauja Lietuvos Respublikos socialinės apsaugos ir darbo ministerijos Integralios pagalbos plėtros programoje. Programa finansuojama Europos socialinio fondo lėšomis. Projekto partneriai – Klaipėdos miesto socialinės paramos centras ir Neįgaliųjų centras „Klaipėdos lakštutė“. Projekto įgyvendinimo metu papildomai 50 Klaipėdos miesto gyventojų teikiama dienos socialinė globa asmens namuose. Dėl didelio paslaugos poreikio Klaipėdos mieste planuojama ir 2015 m. toliau vykdyti plėtrą dienos socialinės globos paslaugų asmens namuose. Paslaugą planuojama pirkti Viešųjų pirkimų įstatymo nustatyta tvarka papildomai 15-ai asmenų.

2015 m. bus plečiamas Neįgaliųjų centro „Klaipėdos lakštutė“ dienos socialinės globos paslaugos institucijoje teikimas, veiklą plėtojant ir kitu adresu – Panevėžio g. 2, atidarius naują dienos centrą asmenims su protine negalia, steigiant papildomai 34,5 etato. Naujo dienos centro veiklos biudžetas 2015 m. suplanuotas 869,4 tūkst. Lt: 617,8 tūkst. Lt iš savivaldybės biudžeto (SB), 251,6 tūkst. Lt iš valstybės biudžeto (VB), iš jų darbo užmokesčiui: 157,4 tūkst. Lt iš VB, 348,5 Lt iš SB.

2015 m. planuojama plėsti Klaipėdos vaikų globos namų „Danė“ teikiamas socialines paslaugas, t. y. nuo balandžio 1 d. planuojama pradėti teikti dienos socialinės globos paslaugas asmenims, turintiems psichikos sutrikimų, ir senyvo amžiaus asmenims. Dėl dienos centrų veiklos bei padidėjusio vaikų vietų skaičiaus nuo 2015 m vasario 1 d. papildomai patvirtinta 59,25 etato. Naujų dienos centrų veiklos biudžetas 2015 m. suplanuotas 833,6 tūkst. Lt: 491,4 tūkst. Lt iš SB, 342,2 tūkst Lt iš VB, iš jų darbo užmokesčiui: 342 tūkst. Lt iš VB, 237,0 tūkst. Lt iš SB.

Nuo 2015 m. sausio 1 d. BĮ Klaipėdos miesto socialinės paramos centre planuojama papildomai steigti 6 etatus pagalbos į namus paslaugų teikimui, jiems išlaikyti reikėtų 143,9 tūkst. Lt.

**15. Savivaldybės finansinių galimybių palyginimas su numatytų priemonių finansavimu.**

Klaipėdos miesto savivaldybės teritorijoje gyvena gana daug asmenų, kuriems reikalinga socialinė parama ir įvairios paslaugos, tačiau savivaldybė neturi tiek finansinių išteklių, kad visiems esamiems ir potencialiems socialinių paslaugų gavėjams galėtų užtikrinti aukštos kokybės socialinių paslaugų teikimą.

**15.1. Savivaldybės organizuojamų socialinių paslaugų įvertinimas.**

Lietuvos Respublikos socialinės apsaugos ir darbo ministro 2014 m. sausio 20 d. įsakymu Nr. A1-23 patvirtinti Socialinių paslaugų išvystymo normatyvai. Vertinant pagal normatyvuose nustatytus socialinių paslaugų poreikius, Klaipėdos miesto gyventojams tenka:

|  |  |  |  |
| --- | --- | --- | --- |
| Socialinių paslaugų rūšys | Pagal normatyvą | 2014 m. esama situacija Klaipėdos miesto savivaldybėje (157 350 gyventojų) | Skirtumas(„+“ trūksta iki normatyvo, „-“ viršija normatyvą) |
| 10000 gyventojų tenka | Normatyvinis vietų sk. Klaipėdos miesto gyventojams | 10000 gyventojų tenka | Vietų skaičius |
| *1. Dienos socialinė globa institucijoje:* |
| 1.1. suaugusiems asmenims su negalia  | 7 | 110 | 5,1 | 80 | 1,9 |
| 1.2. vaikams su negalia  | 2 | 31 | 3,5 | 55 | -1,5 |
| 1.3. senyvo amžiaus asmenims  | 2,5 | 39 | 0,1 | 2 | 2,4 |
| *2. Dienos socialinė globa asmens namuose:* \* |
| 2.1. suaugusiems asmenims su negalia  | 3 | 47 | 1,3 | 20 | 1,7 |
| 2.2. vaikams su negalia  | 0,5 | 8 | 0 | 0 | 0,5 |
| 2.3. senyvo amžiaus asmenims  | 5 | 79 | 4,5 | 71 | 0,5 |
| *3. Trumpalaikė socialinė globa institucijoje:*  |
| 3.1. suaugusiems asmenims su negalia | 1 | 16 | 0,1 | 1 | 0,9 |
| 3.2. vaikams su negalia | 2 | 31 |  |  |  |
| 3.3. likusiems be tėvų globos vaikams, socialinės globos namuose  | 6 | 94 | 1,6 | 26 | 4,4 |
| 3.4. likusiems be tėvų globos vaikams, šeimynose | 2 | 31 | 0 | 0 | 2 |
| 3.4. senyvo amžiaus asmenims | 0,6 | 9 | 0,5 | 8 | 0,1 |
| 3.5. socialinės rizikos suaugusiems asmenims (psichologinės bei socialinės reabilitacijos įstaigose)  | 1 | 16 | 0 | 0 | 1 |
| *4. Ilgalaikė socialinė globa institucijoje:*  |
| 4.1. suaugusiems asmenims su negalia | 7 | 110 | 6,0 |  94 | 1 |
| 4.2. vaikams su negalia | 0,5 | 8 | 0,1 | 1 | 0,4 |
| 4.3. likusiems be tėvų globos vaikams, kuriems nustatyta nuolatinė globa  | 6 | 94 | 7,8 | 123 | -1,8 |
| 4.4. senyvo amžiaus asmenims  | 18 | 283 | 17,7 |  278 | 0,3 |
| *5. Socialinė priežiūra asmens (šeimos) namuose:*\* |
| 5.1. pagalba į namus |  |  |  |  |  |
| 5.1.1. suaugusiems asmenims su negalia | 10 | 157 | 1,9 | 30 | 8,1 |
| 5.1.2. vaikams su negalia | 0,5 | 8 | 0 | 0 | 0,5 |
| 5.1.3. senyvo amžiaus asmenims | 40 | 630 | 13,2 | 208 | 26,8 |
| 5.1.4. socialinės rizikos šeimų socialinių įgūdžių ugdymas ir palaikymas jų namuose | 40 | 630 | 19,4 | 306 | 20,6 |
| *6. Apgyvendinimas savarankiško gyvenimo namuose:* |
| 6.1. suaugusiems asmenims su negalia | 3,5 | 55 | 0 | 0 | 3,5 |
| 6.2. senyvo amžiaus asmenims | 2 | 31 | 0 | 0 | 2 |
| 6.3. socialinės rizikos suaugusiems asmenims  | 0,4 | 6 | 0 | 0 | 0,4 |
| 6.4. vaikams, likusiems be tėvų globos | 1 | 16 | 0 | 0 | 1 |
| 7. Apgyvendinimas laikino gyvenimo įstaigose: |
| 7.1. socialinės rizikos suaugusiems asmenims nakvynės namuose | 4,5 | 71 | 7,8 | 122 | -3,3 |
| 7.2. socialinės rizikos suaugusiems asmenims krizių centruose  | 3 | 47 | 1,1 | 16 | 1,9 |
| *8. Socialinė priežiūra socialinės priežiūros centruose (dienos centre, paramos šeimai centre ir kt.):*\* |
| 8.1. socialinės rizikos vaikams ir vaikams iš socialinės rizikos šeimų | 24 | 378 | 5,4 | 86 | 18,6 |
| 8.2. suaugusiems asmenims su negalia | 30 | 472 | 0 | 0 | 30 |
| 8.3. socialinės rizikos suaugusiems asmenims | 6 | 94 | 8,1 | 128 | -2,1 |
| 8.4. vaikams su negalia | 9 | 142 | 0 | 0 | 9 |
| 8.5. senyvo amžiaus asmenims | 20 | 315 | 0 | 0 | 20 |
| *9. Bendrosios socialinės paslaugos*\* |
| 9.1. transporto organizavimas | 50 | 787 | 2,7 | 42 | 47,3 |
| 9.2. sociokultūrinės paslaugos  | 50 | 787 | 9,0 | 142 | 45,4 |
| 9.3. kitos bendrosios socialinės paslaugos | Pagal gyventojų poreikį |  |  | Pagal gyventojų poreikį |  |

\* Vidutinis gavėjų skaičius per mėnesį

**V SKYRIUS**

**PLĖTROS VIZIJA IR PROGNOZĖ**

**16. Socialinių paslaugų plėtros vizija.**

Įvertinus Klaipėdos miesto gyventojams teikiamas socialines paslaugas pagal Lietuvos Respublikos socialinės apsaugos ir darbo ministro 2014 m. sausio 20 d. įsakymu Nr. A1-23 patvirtintus Socialinių paslaugų išvystymo normatyvus bei socialinių paslaugų gavėjų poreikius, per ateinančius 3 metus reikėtų ir toliau didinti socialinės priežiūros paslaugų aprėptį ir institucinį prieinamumą, plėtoti socialinės globos paslaugas, didinti bendrųjų socialinių paslaugų įvairovę ir aprėptį.

**17. Prognozuojamos socialinės paslaugos.**

Per ateinančius 3 metus Klaipėdos miesto savivaldybėje prognozuojamos (plečiamos) šios socialinės paslaugos:

1. bendrosios socialinės paslaugos:

1.1. telkti nevyriausybines organizacijas darbui teikiant pagalbą žmonėms, patiriantiems socialinę atskirtį dėl neįgalumo;

1.2. sociokultūrinės paslaugos;

2. specialiosios paslaugos:

2.1. socialinės priežiūros paslaugos:

2.1.1. inicijuoti laikino apnakvindinimo paslaugų teikimą asmenims, kurie yra benamiai, piktnaudžiauja alkoholiu, narkotinėmis medžiagomis, yra krizinėje situacijoje, kai nesuteikus paslaugų kyla pavojus asmens gyvybei;

2.1.2. inicijuoti savarankiško gyvenimo namų steigimą;

2.1.3. pagalba globėjams (rūpintojams) ir įvaikintojams;

2.2. socialinės globos paslaugos:

2.2.1. plėtoti dienos socialinės globos paslaugas asmens namuose;

2.2.2. išplėtoti dienos socialinės globos paslaugas senyvo amžiaus asmenims steigiant tokių paslaugų dienos centrą;

2.2.3. išplėtoti dienos socialinės globos paslaugas suaugusiems asmenims su psichine negalia ir su sunkia psichine negalia, steigiant tokių paslaugų dienos centrą;

2.2.4. išplėtoti dienos socialinės globos paslaugas suaugusiems asmenims su protine negalia ir su sunkia protine negalia, steigiant tokių paslaugų dienos centrą;

2.2.5. inicijuoti grupinių gyvenimo namų steigimą;

2.2.6. inicijuoti trumpalaikės socialinės globos („atokvėpio“) teikimą.

**18. Savivaldybės biudžeto augimo perspektyva ir numatomas pokytis.**

Socialinėms paslaugoms skiriamų lėšų dalis kiekvienais metais turėtų didėti.

**19. Išteklių prognozė ateinantiems 3 metams.**

Socialinėms paslaugoms teikti Klaipėdos miesto gyventojams reikalingų lėšų poreikis per ateinančius 3 metus turėtų didėti. Lėšos ir toliau turėtų būti skirstomos atsižvelgiant į kasmet bei ilgalaikiuose planuose patvirtinamus prioritetus.

**20. Siūlomos plėsti valstybės socialinės paslaugos, jų rūšys ir prognozuojamas mastas:**

|  |  |
| --- | --- |
| Socialinių paslaugų rūšys (nurodomos pagal žmonių socialines grupes) | Mastas (vietų skaičius) |
| Ilgalaikė socialinė globa suaugusiems asmenims su psichine negalia  | 9 |

**VI SKYRIUS**

**SOCIALINIŲ PASLAUGŲ PLANO ĮGYVENDINIMO PRIEŽIŪRA**

**21. Socialinių paslaugų plano įgyvendinimo priežiūros vykdytojai.**

Socialinių paslaugų plano įgyvendinimo priežiūrą vykdo biudžetinių socialines paslaugas teikiančių įstaigų vadovai, perkamų socialinių paslaugų teikėjai ir Socialinės paramos skyrius pagal kuruojamą sritį.

**22**. **Socialinių paslaugų plano įgyvendinimo priežiūros etapai ir įvertinimo rezultatai.**

Pasibaigus biudžetiniams metams įstaigos Socialinės paramos skyriui pateikia priemonių įvykdymo ataskaitas. Socialinės paramos skyrius išanalizuoja įstaigų pateiktas programų vykdymo ataskaitas ir rengia bendrą Socialinės paramos skyriaus socialinių paslaugų vykdymo ataskaitą. Ataskaita analizuojama ir svarstoma bendra savivaldybėje nustatyta vykdomų programų stebėsenos tvarka.

**23. Pasiektų rezultatų, tikslų ir uždavinių analizė, numatytų vykdyti priemonių efektyvumas.**

Pasiekti rezultatai, tikslai ir uždaviniai vertinami pagal Socialinių paslaugų efektyvumo vertinimo kriterijus, patvirtintus Lietuvos Respublikos socialinės apsaugos ir darbo ministro 2007 m. balandžio 12 d. įsakymu Nr. A1-104:

- savivaldybės biudžeto išlaidos per metus socialinėms paslaugoms, tenkančios vienam savivaldybės gyventojui, – 61,1 Lt;

- valstybės skirtų dotacijų santykis su savivaldybės biudžeto lėšomis, skiriamomis socialinėms paslaugoms, – 55,6 proc.;

- socialinių paslaugų (įskaitant bendrąsias socialines paslaugas) gavėjų skaičiaus santykis su bendru savivaldybės gyventojų skaičiumi – 2,5 proc.;

- socialinės globos ir socialinės priežiūros gavėjų skaičiaus santykis su bendru savivaldybės gyventojų skaičiumi – 1,34 proc.;

- regioninių socialinių paslaugų gavėjų skaičiaus santykis su kitų socialinių paslaugų (išskyrus bendrąsias socialines paslaugas) gavėjais – 12 proc.;

- socialinių darbuotojų ir socialinių darbuotojų padėjėjų skaičius savivaldybėje, tenkantis 10 tūkst. savivaldybės gyventojų, – 20 vnt.;

- socialinių paslaugų poreikio patenkinimo procentas (asmenų (šeimų), kuriems patenkintas socialinių paslaugų poreikis, santykis su asmenų (šeimų) skaičiumi, kuriems įvertintas socialinių paslaugų poreikis) – 97,5 proc.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

1. Lentelė užpildoma pagal Socialinių paslaugų kataloge (Žin., 2006, Nr. 43-1570) numatytus socialinių paslaugų įstaigų tipus. [↑](#footnote-ref-1)
2. Savivaldybės, nevyriausybinių organizacijų, privačios ir kt. [↑](#footnote-ref-2)
3. Maksimalus lankytojų skaičius per dieną. [↑](#footnote-ref-3)
4. Lentelė užpildoma pagal Socialinių paslaugų kataloge (Žin., 2006, Nr. 43-1570) žmonių socialinėms grupėms numatytas socialinių paslaugų rūšis. [↑](#footnote-ref-4)